הראלד קונופקה

הראלד קונופקה (בגרמנית: Harald Konopka, נולד ב-18 בנובמבר 1952 בדירן שבגרמניה המערבית) הוא כדורגלן עבר גרמני ששיחק בעיקר בפ.צ. קלן ובנבחרת  בעמדת הבלם.

קריירת מועדונים
קונופקה שיחק כנער בפ.צ. קלן, ובעונת 1971/72 עלה לקבוצת הבוגרים. כבר בעונת הבכורה שלו במועדון, הפך קונופקה לשחקן הרכב קבוע, וסיים עמה במקום הרביעי. בעונת 1972/73 סיים עם הקבוצה במקום השני, וגם בעונות הבאות הקבוצה סיימה במקומות הגבוהים בטבלה, והגיעה באופן קבוע למפעלים האירופיים. בעונת 1976/77 קונופקה זכה עם קלן בגביע הגרמני, לאחר ניצחון במפגש כפול על הרטה ברלין. בעונת 1977/78 זכה קונופקה עם קלן בגביע הגרמני בפעם השנייה ברציפות, לאחר ניצחון 0–2 בגמר על פורטונה דיסלדורף. באותה עונה, זכו קונופקה וקלן באליפות הבונדסליגה, בזכות הפרש שערים טוב יותר משל בורוסיה מנשנגלדבך, והשלימו דאבל מקומי. בעונת 1981/82 קונופקה וקלן סיימו במקום השני בבונדסליגה לאחר האלופה המבורג. בעונת 1982/83 זכה קונופקה בגביע הגרמני בפעם השלישית עם פ.צ. קלן, לאחר ניצחון 0–1 בגמר על היריבה העירונית פורטונה קלן.

את עונת 1983/84 החל קונופקה בפ.צ. קלן, אך לאחר מחזור אחד עבר לבורוסיה דורטמונד, לאחר 12 עונות בפ.צ. קלן. בעונה זו, סיימו קונופקה ודורטמונד במקום ה-12 בבונדסליגה, כשקונופקה עורך 17 הופעות ליגה. בתום עונה זו, פרש ממשחק פעיל.

קריירה בינלאומית
קונופקה זומן לסגל נבחרת גרמניה המערבית בכדורגל לקראת מונדיאל 1978, על אף שלא היו לו הופעות קודמות במדים הלאומיים. במונדיאל זה, ערך קונופקה הופעה אחת בשלב הבתים השני, כשהחליף בתיקו 0-0 מול איטליה את חברו לפ.צ. קלן, הרברט צימרמן. גרמניה המערבית הודחה בתום שלב הבתים השני. כעבור כשנה, ערך קונופקה את הופעתו השנייה והאחרונה במדי נבחרת גרמניה המערבית, בניצחון 1–3 על איסלנד.

תארים
עם פ.צ. קלן:
 אליפות הבונדסליגה: 1977/78
 הגביע הגרמני: 1976/77, 1977/78, 1982/83

 קישורים חיצוניים 

קטגוריה:בלמי כדורגל גרמנים
קטגוריה:כדורגלנים גרמנים
קטגוריה:כדורגלני פ.צ. קלן
קטגוריה:כדורגלני בורוסיה דורטמונד
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1978
קטגוריה:מאמני כדורגל גרמנים
קטגוריה:גרמנים שנולדו ב-1952